De seneste dages kraftige stigning i antallet af coronasmittede personer i Nordjylland kan ende med at gøre julen travl på de nordjyske hospitaler. Det siger ledende overlæge ved Aalborg Universitetshospital, Michael Dalager-Pedersen i en tv-debat på TV2 Nord. Med smittespredningen forventer overlægen op mod en fordobling af de indlagte frem mod jul.

Der er lige nu 15 patienter med coronavirus indlagt på de nordjyske sygehuse, men det tal stiger højst sandsynligt i de kommende dage. - Vi kan se, at kurven over positivtestede i Nordjylland er steget eksplosivt de seneste dage. Derfor forventer vi også at flere bliver indlagt. Aalborg lukkede delvist den 11. december, og der går en uge eller to, inden vi kan se effekten af det, siger Michael Dalager-Pedersen. Coronavirus har rigtig gode betingelser i tiden her op mod jul. Det kolde vejr kombineret med mange sammenkomster indenfor, øger risikoen for smitte. Ifølge overlæge Michael Dalager-Pedersen bør vi overveje, hvordan vi fejrer julen her i december for at undgå at belaste sundhedsvæsenet unødigt. - Det bliver en anderledes jul for os alle i år. Julen har mange traditioner, som kan øge smitten, når vi samles til julefrokoster med alkohol og sang for eksempel. Måske skal man overveje, om det lige er i år, at vi skal ses på kryds og tværs af landsdelene. Vi kan også vælge at lade en del af juletraditionerne foregå udenfor, siger Michael Dalager-Pedersen. Se hele interviewet med overlægen i Fokus mandag aften klokken 19.30, hvor du også kan høre, hvad en borgmester og en caféejer siger til, at Aalborg nu for anden gang må lukke ned. Du kan også se hele programmet lige her.